L'objectiu és donar atenció mèdica especialitzada des del mateix moment de la trucada
El 061 Salut Respon ha centrat els seus esforços en donar resposta a les necessitats sanitàries de la ciutadania de Catalunya sorgides de la pandèmia causada per la Covid-19.
Amb l'objectiu de donar una millor atenció a les persones anomenades "pacients fràgils", amb patologies prèvies, es va decidir impulsar un projecte en el que ja s'estava treballant dins el 061 Salut Respon; la creació d'una taula específica amb metges/ses i infermeres especialitzades en geriatria.
La posada en marxa d'aquest servei respon a una nova manera de treballar al Sistema de Salut, que inclou a professionals especialistes que tracten al pacient des de la primera trucada telefònica que inicia l'assistència sanitària.
Per això, els darrers anys també s'han incorporat metges/ses intensivistes i pediatres al 061 Salut Respon, per fer una atenció més acurada ja des de l'inici, dels pacients que presenten més gravetat i de menor edat, respectivament.
Aquesta taula, anomenada Taula d'Atenció al Pacient Fràgil, es va posar en marxa el 17 d'abril del 2020.
Hi treballen una posició de metge i dues posicions d'infermeres des de les 08h fins les 20h, de dilluns a diumenge.
Actualment, reben una mitjana de 74 trucades al dia.
La creació de la Taula d'Atenció al Pacient Fràgil marca un punt d'inflexió en l'atenció als pacients fràgils amb patologies cròniques.
El valor afegit que aporta és l ' atenció sanitària individualitzada al pacient per part d'especialistes en geriatria, que adeqüen el tipus de resposta mèdica que cal donar.
D'aquesta manera s'ha aconseguit que el pacient es posi en mans d'un doctor/a especialista geriàtric/a des del primer moment de l'assistència.
Aquest metge/essa accedeix des del 061 Salut Respon a tota la història clínica del pacient, per fer una avaluació geriàtrica integral (AGI).
Això el que permet és fer una diagnosi i un tractament més minuciós i des de l'inici del procés assistencial, que també inclou l'activació de metges a domicili i d'ambulàncies, sempre que la situació ho requereix.
Un cop feta aquesta avaluació, quan el cas ho requereix es mobilitza el recurs assistencial més adient segons les necessitats del pacient, ja sigui un metge a domicili, una unitat de Suport Vital Bàsic del SEM SVB (amb dos Tècnics d'Emergències Sanitàries), una unitat de Suport Vital Avançat amb infermeria SVAi, una unitat de Suport Vital Avançat amb metge SVAm, o un vehicle d'intervenció ràpida ( VIR ) amb metge i TES.
A més a més, el metge/ssa i infermera geriatres de la Taula donen suport a les unitats del SEM en tot moment, als professionals de residències geriàtriques i als equips d ' atenció primària quan estan atenent a un pacient d'aquestes característiques i així ho requereixen.
Des de la seva posada en marxa, la Taula d'Atenció al Pacient Fràgil ha donat resposta a 4.817 trucades del 061 Salut Respon, per a les quals s'han mobilitzat recursos en el 87,29% dels casos.
En la resta de les actuacions no ha estat necessari l'enviament de recursos i la consulta s'ha gestionat mitjançant la telemedicina.
Des del Sistema d'Emergències Mèdiques (SEM), en cap moment no s'ha limitat l'enviament d'ambulàncies a les residències geriàtriques, ni en cap altre destí que n'hagi requerit.
Protocol d'actuació desenvolupat amb professionals de la SCGiG
La Taula d'Atenció al Pacient Fràgil és un nou recurs que aporta valor afegit a l'atenció sociosanitària de Catalunya.
El procediment d'actuació mitjançant el qual actua l'equip que la integra s'ha desenvolupat de manera consensuada amb professionals geriatres que pertanyen a la Societat Catalana de Geriatria i Gerontologia.
Coordinació amb l'atenció primària
Des que es va engegar, la Taula d'Atenció al Pacient Fràgil ha creat sinèrgies amb el servei d'atenció primària per actuar de manera coordinada les 24 hores.
A més, a Barcelona ciutat s'ha activat una xarxa amb recursos de PADES (equips formats per experts en cures pal·liatives i en l'atenció a les persones amb malaltia crònica avançada) per poder també coordinar aquest servei en cas de necessitat, amb el mateix propòsit de proporcionar tot el potencial assistencial del sistema sanitari de la manera més afinada.
Actualment, la Taula dona servei de les 8.00h a les 20.00h, i està formada per un equip de professionals d'infermeria i medicina especialistes en geriatria o especialistes en medicina de família i amb experiència en la gestió del pacient fràgil.
Des del SEM ja s'està treballant per potenciar aquest equip amb l'horitzó d'aconseguir que aquest servei estigui actiu les 24 hores els 365 dies de l'any, i augmentar-ne la cartera de serveis.